khistorydata/jeongjo-sjw-relations huggingface dataset:
정조 0년
江原道嶺東幼學金理坤金漢鍾崔光進鄭義天崔宅謙崔鳳翼韓僖洪大壽李心白崔日彬金昌載李謙重李衡集尹光老崔柱九崔錫胤朴志常崔永錫安聖行朱光質朱澤洙朱光運金聲範等疏曰。伏以。昊天降割。蒼生無祿。仙馭上陟。珠丘爰封。惟我殿下。宅憂諒闇。攀號莫逮。哀毁踰制。八域臣民。追慕聖德。擧切於戲之思。仰感至孝。復深憂愛之忱。恭惟我大行大王。五紀臨御。一心兢惕。凡於國計民殷。靡不變通而蠲革之。所以致治化之章章也。又以文孫克肖其德。允篤厥孝。擧一國之大。掃兆民之衆而全畀焉。肆我殿下。承玉几之末命。荷實器之至重。惟恐付托不效。亦克率由無改。猶慮國計之未盡變通。而首嚴科場之規。復軫民殷之未盡蠲革。而次減生鮑之貢。書曰。知今我初服。而繼志述事之德。已有其初矣。書又曰。圖惟厥終。而繼志述事之孝。宜有其終矣。臣請以在初圖終之道。爲殿下仰陳焉。臣竊伏念。科場之規。奚特嚴之而已哉。粵昔盛時。以鄕三物賓興之。此是三代之科。而藹藹之譽。皇皇之美。後世莫及。炎漢之興。鄕有賢良孝廉之擧。則此亦列代之科。而人才之盛。雖不及三代。猶有俊乂之收用者矣。唐之太宗。以詐力取天下。懼夫英豪之迭。而創設文詞之科。肇開榮顯之臼。縛束群雄於科臼一條路之中。而驅一世靡然從之。則科目取人。不亦大謬乎。宋之科擧。雖從唐家。而修擧學校之舊制。輩出道德之群賢。科目出身者。每每攻斥。使不得施致澤之術。可勝歎哉。於休我朝。旣有製述明經之科。又有館薦鄕薦之法。製述則取其體格之典重。辭意之切實。明經則取其文義之曉通。謨訓之體認。館薦也。鄕薦也。擧其道學德行之士則美且盛矣。挽近以來。體格委靡。辭意膚淺。皆染於俗習而不足珍矣。文義全昧。謨訓未透。率歸於口讀而不足尙矣。且借述代講。私情換封之弊。不一而足。此皆殿下之素所痛恨而嚴禁者也。臣等復何敢覼縷於明鑑之下哉。夫太學者。賢士所關。而切磋琢磨之工。拭目難覩。洋洋絃誦之聲。側耳莫聞。太學如是。鄕學可知耳。然則館之所薦。其果爲道學之儒乎。抑亦謂德行之士乎。臣不得以知之也。鄕薦之法。初雖美矣。而士多有競之患。則所薦之不公。已極無謂。至若抱道修德之士。不肯自衒。而或因公議。登於方伯之擧者。百不有一。且銓曹之注擬。門閥是視。干求是取。則道德兼備。學行卓異。而堙沒無稱於山林之間者。又何恨者哉。以是推之科擧也。薦法也。徒歸文具。全無實效。而不可不及時變通也。臣愚死罪。以爲。先興學校之政。賓興以三物之道。然後於鄕則使其各邑採取公議。上其學行。次其文詞與誦講。抄報巡營。巡營仍爲之說場精選焉。於京則四學之抄報。太學之精選。一如各邑巡營之例。於是都會京鄕。於禮部製述之儒。以三經中一經。四書中一書。從自願背講。取其文義之曉通。訓謨之體認。明經之儒。論賦表策中。從自願撰呈。取其體格之典重。辭意之切實。使赴會試。製科以製。經科以經。定額出榜。乃於天陛咫尺之地。無論製科經科。一傡更試其所試之文。更講其所講之書。黜陟能否焉。當初各邑四學之抄報也。製講雖優。德行有失。則拔去於擧案成冊之中。若此者流。如或與選。當該各邑與四學之官。施以誤擧之律。宜矣。苟如是也。仍存科目之名。實取德行之人。館鄕薦法。自在其中。而山林道學之士。固可得以致之矣。培養人材。興起士林。收用俊彦。無出此計。而盛古遺制。庶幾彷彿也。惟願聖上察納而變通焉。又伏念。貢獻之爲民弊者。奚特生鮑而已哉。他邑民弊。雖未目擊。而今以臣等所居九邑言之。人蔘是已。大槪九邑之結卜。旣有多少。人蔘之分定。亦有多少。而初於每兩蔘價之上下錢爲五十兩。則蔘與價相當。允合於惟正之供矣。所謂防納蔘商輩。稱以蔘貴價高。逐年加徵於五十兩之外。而其徵之數。每責於民。民不堪其苦。己卯年間。九邑人民。齊訴備局。轉達天聽。以其折半之蔘。移作京貢。其餘折半。則依舊貢獻。而每兩加劃三十兩錢。添補蔘價。合爲八十兩。是乃從厚之道。而著爲詳定之式。則損上益下之澤。普洽齊民。齊民擧皆安過於十數年矣。近年以來。蔘商輩不體朝家恤民之意。轉生暗地肥己之計。蔘貴價高之說。愈往益深。數外加徵之弊。層生疊出。托以添補。補之年年。徵以漸濫。濫之每每。一兩之蔘加增之價。今二百四五十兩之錢。則論其價而三倍於詳定之數。語其弊而十倍於己卯之前矣。蔘商輩憑公營私。藉重恣喝。而列邑官長。仰恐御貢之愆期。俯慮該邑之生事。莫敢退斥。然而朝家詳定。已有其數。加減不得。故不得已責出於民。民之居于嶺東者。背山臨海。土地瘠崅而斥鹵。間曠而荒蕪。則稼穡之艱難。生理之鮮少。已不可勝言。加之此橫科暴斂。而從何處辦出耶。乃創蔘戶蔘軍之規。肇開賣民賣校之法。人皆納價。弊轉成痼。則家産之焚蕩。軍丁之漏失。指不可勝屈。若是不已。出數年之內。將無更賣之民。亦無更充之丁矣。玆豈非關東之第一巨瘼耶。顧此添補之錢。若果法典所載。朝家所知。則爲其臣民者。雖使之鬻庄贖身。少無所憾。今以無名色無出處之錢。公然收斂於朝家法典之外。而浚東郡萬民之膏。肥蔘商一人之己。誠極無義。而不可以置之於尋常之地也。臣愚死罪。以爲。又依己卯之例。以其所折之半。竝作京邸之貢。永革蔘商藉重濫徵之患。若以土産之全屬京貢爲難。則加劃大同添補蔘價。亦如己卯之例。更著詳定之式。而蠲減嶺邑受脅橫當之弊。宜矣。如欲矯救蔘弊。於斯二者。可擇其一。故臣等累以此意。告于營門。則以爲。蔘弊之道內第一巨瘼。非不稔知。事關上供。不敢輕議。終當深思籌度云。而籌度無期。有難等待。督徵迫頭。實難堪耐。玆敢瀝血投章於天閽之下。伏願聖上。亟令有司。特以嶺郡進獻之蔘。如右所陳。二者之中。從長變通。克祛巨瘼。俾蘇齊民焉。臣等無任惶懼隕越屛營祈懇之至。答曰。省疏具悉。疏辭令廟堂稟處。
정조 0년
慶尙道聞慶幼學臣閔雨龍疏曰。伏以旻天不弔。臣民無祿。惟我英宗大王。奄棄臣庶。而日月流邁。因山已過。伏惟聖孝。益切攀號莫逮之慟矣。仍伏念。我殿下以卓越之姿。承艱大之業。克恢淵泉之學。懋昭訪落之謨。頒金科於御極之始。崇道學於作士之初。淑慝之旌別旣嚴。公私之防閑有截。環東土含生之倫。雖在匹庶之微。婦孺之愚。莫不敬迓天休。延頸擧踵。顒望德化之盛。思見協雍之美。猗歟休哉。第以審愼之道。亮惠之猷。旣紆聖慮之深遠。又有廟籌之纖悉。則綱擧而目張。宜無一事之或遺。樞周而品備。宜無細故之或忽。而至於甸綏之外。遐荒之濱。以其地界之逖遠也。故容或有不可不釐之事。不可不急之務。而未及於攸司之周咨。未達於黈旒之淵濩。則或恐至於不調之絃。永無更張之日。而倒懸於憂。終無可解之時矣。是以不揆瀆犯之外。敢效芹曝之獻。而先敷外服之失禮於文廟。更陳內地之疎虞於武備。伏願聖明。勿以芻蕘之賤而棄之也。嗚呼。耽羅一島。雖邈處海外。而化澤之所以漸摩。則有非內地之比矣。奈之何行用之法。多非關石之典。積謬之弊。已成膏肓之疾。事事乖戾。節節差誤。而第伏念。草食賤臣。越樽是懼。不敢條陳而煩猥。迺若至於事關文廟。慼我聖師者。則無論其地之爲某州某鄕。而旣在縫掖之列。則自不能置之而不論也。於戲。啓聖祠之肇建於泮宮之右者。所以爲尊崇聖師之地。則至於耽羅。亦宜模倣泮制。建廟奉安。而夫何其時。不是之爲。乃以啓聖之位。權設於兩廡之間。同享於門人之座。仍因襲謬而莫之正也。噫。子之居上。父之居下。則雖是凡人私廟。亦已無謂。曾謂五聖之廟。乃有此顚倒襲謬之失乎。謹按春秋傳曰。子雖齊聖。不先父食。惟彼衿佩之蹌蹌。式陳明薦。而念我聖師之洋洋。將作何懷。第其當初立享之時。致此顚倒之由。臣未得其詳。而臣以萍浮蹤跡。偶到島中。一見其謬。自不覺其目之駭而心之盡也。今之不知禮意而憚於更釐者。必將曰。顔路曾晳。旣已從享於兩廡門人之列。則其於顔子曾子之心。亦將何如哉。而猶且不以爲失禮。則啓聖祠之從享於兩廡者。不爲無例云矣。此則有大不然者。夫兩聖十六賢及七十門人。俱是聖門之弟子。故惟其從享之次。一依四科之序。而兩聖之配享於殿內。二賢之從祀於兩廡者。有似乎父子同朝。而子爲卿宰。父爲大夫者。則以其所重在於夫子故也。至若啓聖祀肇建之意。則旣不取於師弟之位。又不取於四科之序。而只爲其誕啓大聖之玄德也。則是祠之所重。又在於叔梁紇矣。高不可以陞享於五聖。低不可以從享於兩廡。而惟當別建祠宇。立享尊奉者。禮意當然。故不曰啓聖之廡。而乃曰啓聖之祠也。則泮制之立祠於聖殿之右者。情禮俱稱矣。顧此耽羅之權享於兩廡者。抑何據也。此不過不能審愼。趁未建廟之致而襲謬至今耳。豈可以一時島儒之謬擧。仍作萬世文廟之享儀乎。噫。海外爼豆之禮。有非嶺儒愚臣之所宜論及。而伏念啓聖之立祠。在於嘉靖辛卯。則至于今二百四十有六年矣。而未曾有一人告達者。倘使愚臣。自阻於匪職之地。而今者不言。又未知其因襲謬之將至於幾百年矣。且使啓聖祠。不曾設行則已矣。旣已設行。則不可以權設而仍循矣。此愚臣所以目之駭心之盡而不敢不告也。伏願特賜察納。亟命該司。申飭本州。建廟移奉。一依泮制。一以慰聖師之心。一以賁爼豆之禮之地。噫。惟彼彈丸一島。縹緲於水陸數千里之外。地近鱗介之區。人乏奉揚之謨。則謬戾之如彼。或無足怪矣。而夫何內服之地。亦多誤訛僞之失也。謹按書曰。同律度量衡。蓋律度量衡。爲百法之權輿。而其爲關重於國家也不輕矣。故聖帝之巡狩。必以是爲重。而奈之何列邑之度尺。長短不一。邑各不同。尺各不齊。臣於是。實未知其故也。古聖王愼重之意。果安在哉。且夫度田之術。隨其田形之何如。而依方解畝。則宜無毫分差爽之理。而我國度田之法。只以方田直田梯田圭田句田五箇之形。爲式而準之。故攬形蛇形之田。而規之以裁直之例。四不等抹角之田。而規之而梯田之科。牛角三稜而指作圭田。弧矢眉梭而指作句田。則差以毫忽。謬以什百。而不失之於民。則必失之於國。不有損於公。則必有損於私。其在審愼之道。恐有所未盡也。又況耽羅一島。則本無量田賦稅之法。而反啓法外橫斂之端。至使貧富不均。苦歇不齊。而敎養無法。人彝幾斁乎。觀於量斛。則曾於八九年前。嶺南稅米漕納之時。舡格軍輩。恣意偸竊。而小其斛樣。詐稱嶺南之斛。元來太小云。其時攸司之官。墮其術中。而不能發覺建白。行關於嶺南。以更作新斛之地。而又何更作新斛之時。不能詳審。以致道內列邑之斛。或大或小。差以一斗。其在愼重之道。恐有所差忽也。至於權衡。則黍而爲絫而爲銖。宜無毫忽差錯之理。而夫何古之衡也。一斤之重。舊錢八十文。今之衡也。一斤之重。或爲九十六文。或爲一百一十二文。此不過駔儈之輩作俑而然。而亦豈非有關於世道耶。噫。惟玆數者之謬弊。似非緊係於治忽。而謹權量審法度。旣是有國之首務。則豈可以仍循襲謬而恬不知怪也。然而此等之弊。不過一擧措事耳。而愚臣之所以一念熲熲於漆室之中者。其惟軍政乎。夫軍政者。乃是不虞之攸備也。脫有緩急。則國家安危。惟是之係。故凡百事務。未有急於此者。而宜不容少緩焉耳。夫何沿近以來。不事是事。而恬憘成習。以觀於器械。則到底蠹傷其弧而堙結其銳矣。以觀於軍卒。則若非黃口虛簿。則逃奴走雇耳。至若各城堡軍餉之儲。則半歸弄幻之橐。而只是腐朽之穀。各邑軍馬。則難堪於輸運之侵。而率皆玄黃之馬。各鎭操鍊之時。則徒事玩愒之習。而不務精銳之實。噫。脫有不虞。則其將何騎何餉。何執何恃。而禦侮於暮夜之警也。夫以周公之才且德。猶曰綢繆牖戶。成康之治且安。猶曰詰爾戎兵。則豈可以昇平之日久。而若是其疎忽也。臣之獨抱隱憂。私心夕惕者。不日月矣。肆於英廟朝。臣以鳥嶺一鎭。爲南關之喉嗌。國家之藩蔽。百里金城。最冠我東。而第於數十年前。只設有名無實之獨鎭。曾無一民尺地之增附。而徒添土校軍卒之虛額。至使萬規之天險。疎虞莫其。十室之殘邑。疲蔽難支之狀。刳瀝封章。而兼獻鳥嶺之地圖。乃請地界之增補。而鞏築其可築之處。加劃其軍卒。而更儲未其儲之穀以固關防。兼蘇疲民之地而猥蒙過奬。下諭該司矣。第以事難霎議而尙今未遑。臣於是。深增慨歎之至也。更伏願聖明。許臣微悃。察臣一得。博詢廟堂。而別遣武臣之有謀畫者。觀其形勝。察其地勢。而圖上回啓。然後劃增軍丁。添補幅員。而于以築之。于以儲之。則百二之崤關。天府之劍閣。可以兼有於我東。而軍書所謂獲固守之。獲阨塞之者。其在斯矣。至於各鎭各邑器械之橐堙者。軍兵之擁虛者。軍餉而耗斁者。軍馬而實無者。則另加申飭。俾有實效之地。而操鍊之節。尤宜嚴飭。必期振刷。則苞桑之固。盤石之安。此其基矣。自餘內地而權量之差謬者。島中而痼瘼之病民者。亦令釐而正之。率由舊章。則是亦懷保之一道矣。豈不休哉。鳴呼。臣之疎賤。卽嶺外之寒蹤也。敢將文事武備之說。終始臚列。而矧又煩猥於權量痼瘼之事。極涉僭越。罪當萬殞。而目擊心駭。實有所不能自已者。伏願財赦而察納焉。答曰。省疏具悉。疏辭令廟堂稟處。
정조 0년
丙申九月二十八日卯時。上御尊賢閣。都承旨入侍時。都承旨洪國榮。假注書徐龍輔。記注官金鳳顯。記事官卜台鎭。以次進伏訖。命書傳敎曰。列聖朝御製草本。自內已爲奉安。而御製御筆中粧冊成秩者。當於再明。奉詣奎章閣。提學以下。陪進彩輿儀仗。依例待令。冊子甚多。彩輿如或不足。以龍亭擧行事。分付。進詣時。東西班。於班次祗迎。命退。承史以次退出。
정조 0년
丙申九月二十八日巳時。上御尊賢閣。奎章閣提學以下入侍時。奎章閣提學黃景源李福源。奎章閣直提學洪國榮兪彦鎬。直閣李秉模。假注書徐龍輔。記注官金鳳顯。記事官卜台鎭。以次進伏訖。上曰。奎章閣節目持入。秉模進節目。命國榮讀之。上曰。提學以下若廳座。則坐次何以爲之乎。福源曰。提學直提學當主壁。直閣待敎當爲東西壁矣。國榮曰。奎章閣書吏。亦當啓下矣。上曰。書吏一人。以弘文館冊色書吏啓下。可也。命提學以下先退。上曰。藥房入侍。賤臣承命而出。與藥房都提調鄭存謙。提調徐命善進伏。存謙曰。日寒如此。聖體。若何。上曰。一樣。存謙曰。王大妃殿氣候。何如。上曰。一樣。存謙曰。惠慶宮患候。今無餘症乎。上曰。大體稍勝矣。存謙曰。湯劑當進御乎。上曰。唯。醫官慶絢進湯劑。上進御。上曰。奎章閣新出官員。何如。命善曰。外人聞之。多聳動云矣。存謙曰。我朝官方。皆倣宋制。而此官方。獨未變通矣。上曰。與編次人一體矣。存謙曰。今番擧動時。本院依前例出分提調乎。上曰。依爲之。命退。諸臣以次退出。
정조 0년
丙申九月二十八日申時。上御尊賢閣。左承旨入侍時。左承旨鄭民始。假注書徐龍輔。記注官金鳳顯。記事官卜台鎭。以次進伏訖。民始曰。禮判來待矣。上曰。明日次對。同爲入侍。可也。上曰。武科庭試殿試試官。自政院差出。出榻敎命退。承史以次退出。
정조 0년
都承旨洪國榮藥院直。左承旨鄭民始齋直。右承旨金鍾秀奉命在外。左副承旨兪彦鎬齋宿。右副承旨徐有防齋宿。同副承旨李鎭衡齋直。注書二員未差。假注書柳孟養藥院直徐龍輔仕直。事變假注書趙憲喆仕。
정조 0년
鄭民始。以都摠府言啓曰。今日入直內三廳武兼禁軍及軍兵等。當爲日日習射而景慕宮親祭齋戒相値。不得爲之之意。敢啓。傳曰。知道。
정조 0년
以大司諫趙瑍。獻納辛應三。掌令具修溫朴在源牌不進罷職傳旨。傳于鄭民始曰。只推。
정조 0년
兪彦鎬。以禮曹言啓曰。今此景慕宮還爲奉安敎是時。神輦及冊印奉出各差備官及腰彩轝排進之際。都監旣罷。無以檢束。必有生疎窘急之患。其時都監員役及領役部將。使之待令。檢飭擧行之意。分付各該司。何如。傳曰。允。
정조 0년
又以禮曹言啓曰。乙未六月居齋耆老儒生製述居首生員權星彦。同年七月到記儒生製述居首生員白師謹。丙申正月到記儒生製述居首生員尹行履。同年二月到記儒生殿講居首生員洪光一。同年同月到記儒生分製講製述居首進士沈念祖。同年三月三日製居首生員張至顯。幼學兪任柱。同年八月到記儒生製述居首生員鄭志儉。同年同月到記儒生殿講居首幼學金致泳等。直赴殿試事。命下矣。竝直赴於今此合慶對擧庭試殿試。而乙未二月釋菜儒生製述入格進士孟欽圭。進士崔光泰。同年八月到記儒生製述入格進士朴鎤。同年九月儒生製述入格進士鄭忠彬。同年十一月館學儒生製述入格進士柳詢。進士金禧燮。丙申正月太學儒生製述入格生員李薰。同年九月九日製入格生員金載泰。幼學李杜容等。直赴會試事。命下矣。竝直赴於今此合慶對擧庭試會試。何如。傳曰。允。
정조 0년
徐有防。以戶曹言啓曰。文昭殿碑閣。淨業院碑閣。追慕洞碑閣。蠶壇碑閣。流霞亭。發遣本曹郞廳奉審。則俱爲無頉。而追慕洞碑閣女瓦二十四張。夫瓦二十五張。女防草三張。夫防草十八張折傷。樑上塗灰庫庫剝落。四面墻垣。女防草十五張。夫防草八張。常女夫瓦各十張折傷。流霞亭東邊春舌雨露一庫。千慕堂東邊雨漏一庫。南邊女夫防草各一張折傷。萬懷堂北邊雨漏一庫。南行閣庫庫雨漏。四面墻垣瓦子庫庫折傷處。竝令修改之意。敢啓。傳曰。知道。
정조 0년
吏曹口傳政事。金普淳爲守宮分承旨。朴宗岳爲分承旨。
정조 0년
守宮加出假注書望沈埉。爲守宮加出假注書。
정조 0년
藥房三提調爲承候來詣請對矣。傳于李鎭衡曰。入侍。
정조 0년
徐有防。以改建都監言啓曰。景慕宮改建。今已畢役之意。敢啓。傳曰。知道。
정조 0년
李鎭衡。以義禁府言啓曰。明日擧動時。大駕各差備都事及神輦考喧都事。淸道都事。當爲備員出使。都事丁述祖崔宗斗申鳳周。令該曹依例口傳相換。假都事四員。亦令差出。以爲分排之地。何如。傳曰。允。
정조 0년
丙申九月二十九日申時。上御尊賢閣。藥房三提調承候入侍時。都提調鄭存謙。提調徐命善。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。存謙曰。伏聞有感候。不勝驚慮。此時氣候。若何。上曰。似有寒氣之往來。而不至大段矣。存謙曰。加味香橘茶煎待矣。上曰。持入。絢奉湯劑進前。上進御。存謙曰。動駕在明。勞動則有失攝之慮矣。雖不動駕。少無拘礙之事。思量下敎。好矣。上曰。今夜調理則當差勝。何慮之有。若或未差。則亦當觀勢爲之矣。存謙曰。姑待今夜。以待下敎矣。命退去。諸臣以次出。
정조 0년
都承旨洪國榮藥院直。左承旨鄭民始坐。右承旨金鍾秀奉命在外。左副承旨兪彦鎬坐。右副承旨徐有防坐直。同副承旨李鎭衡坐直。注書二員未差。假注書柳孟養藥院直徐龍輔仕直。事變假注書趙憲喆仕。
정조 0년
上在昌德宮。停常參經筵。
정조 0년
大駕詣彰義宮。行禮後。還詣洞口。入幕次後。政院藥房口傳問安。答曰。知道。
정조 0년
大駕詣景慕宮。入齋室後。政院玉堂藥房口傳問安。答曰。知道。
정조 0년
大駕入昌慶宮後。政院玉堂藥房口傳問安。答曰。知道。
정조 0년
大駕入昌慶宮後。朝廷二品以上六曹堂上。兩司長官口傳問安。答曰。知道。
정조 0년
鄭民始啓曰。王大妃殿惠慶宮問安。何承旨進去乎。敢稟。傳曰。右副承旨進去。
정조 0년
吏曹口傳政事。以尹得養爲左尹。
정조 0년
兪彦鎬。以訓鍊都監言啓曰。因兵曹草記。昌慶宮昌德宮內外入直巡邏等事。一依時御所例擧行事。允下矣。金虎門軍一百名。弘化門軍一百名。永肅門局出身四十五人。南營馬軍五十名。集春營軍五十名。廣智營軍五十名。各其將官率領入直。而還宮後撤罷之意。敢啓。傳曰。知道。旣不更稟。經先草記。訓將推考。局出身勿爲入直。
정조 0년
以對讀官林得浩李頤祥牌不罷職傳旨。傳于徐有防曰。只推。
정조 0년
李鎭衡。以兵曹言啓曰。直赴捧承傳人親騎衛池天江等一百四十五人。竝依例許赴於明日庭試殿試之意。敢啓。傳曰。知道。
정조 0년
傳于李鎭衡曰。宣傳官一員待命。
정조 0년
李鎭衡。以禁衛營言啓曰。依傳敎。築墻看役將校。從厚施賞之意。敢啓。傳曰。知道。
정조 0년
丙申九月三十日。守宮承旨金普淳。守宮假注書沈埉。金普淳。以都摠府郞廳兵曹郞廳來言啓曰。闕內各司夜巡撿摘奸之意。敢稟。答曰。知道。
정조 0년
丙申九月三十日申時。上御書香閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢以次進伏訖。絢奉湯劑進前。上進御。命退去。諸臣以次出。
정조 0년
都承旨洪國榮藥院直。左承旨蔡弘履坐直。右承旨鄭民始坐。左副承旨金鍾秀奉命在外。右副承旨徐有防坐直。同副承旨李鎭衡坐。注書二員未差。假注書柳孟養藥院直徐龍輔仕直。事變假注書趙憲喆仕。
정조 0년
上在昌慶宮。停常參經筵。
정조 0년
兵曹口傳政事。柳爾冑爲兼五衛將。
정조 0년
前望單子入之。蔡弘履爲承旨。
정조 0년
蔡弘履。以兵曹言啓曰。去九月朔。各廳堂下武臣等朔試射。連仍有故。今已踰月。不得爲之之意。敢啓。傳曰。知道。
정조 0년
又以兵曹言啓曰。今九月二十八日。西部居幼學金履庽稱名人。自興化西挾門入來。鳴申聞皷。依定式下該曹。推問。何如。傳曰。允。
정조 0년
又以兵曹言啓曰。今此進賀兼謝恩使一行赴燕時。所把驛馬三十三匹內。慶尙道十三匹。全羅道八匹。忠淸道六匹。今十月十五日京中逢點。江原道三匹。咸鏡道三匹。同月二十日。直送安州逢點事。各道監司處發馬行會。何如。傳曰。允。
정조 0년
丙申十月初一日。守宮承旨金普淳。守宮假注書沈埉。金普淳。以都摠府郞廳兵曹郞廳來言啓曰。闕內各司夜巡檢摘好之意。敢稟。答曰。知道。
정조 0년
丙申十月初一日卯時。上御書香閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。國榮曰。今夜寢睡。何如。上曰。煩甚不能善寢矣。國榮曰。令吳道炯入診乎。上曰。唯。道炯進前診候訖。退伏奏曰。左右三部度數調均。而感候猶未快解矣。國榮曰。粥水剌進御乎。上曰。姑未食矣。喉渴特甚。何以則爲好耶。道炯曰。仁同茶。時時進御。似好矣。上曰。出去煎入。可也。國榮曰。出宮。時刻將近。粥水剌卽爲進御。似好矣。上曰。承旨先退。侍衛整齊後入正時。諸臣遂退出。
정조 0년
都承旨洪國榮藥院直。左承旨蔡弘履以試所別直。右承旨鄭民始坐直。左副承旨金鍾秀奉命在外。右副承旨徐有防坐直。同副承旨李鎭衡坐。注書二員未差。假注書柳孟養藥院直徐龍輔仕直。事變假注書趙憲喆病。
정조 0년
王大妃殿惠慶宮。遣承旨問安。答曰。知道。
정조 0년
傳于洪國榮曰。達夜。易書尙未入一軸。左承旨右副承旨推考。其令催促。
정조 0년
蔡弘履。以司僕寺內乘。以一二提調意言啓曰。動駕敎是時。本寺正。例爲進輿差備。正申應顯罷職之代。令該曹口傳差出。以爲進參之地。何如。傳曰。允。
정조 0년
吏曹口傳政事。李顯永爲司僕正。
정조 0년
今十月初三日。親臨明政殿。重試敎是時。南行假注書望。金晩根爲南行假注書。
정조 0년
同月同日。親臨明政殿。重試敎是時。南行假注書望。宋致淵爲南行假注書。
정조 0년
同月同日。親臨明政殿。重試敎是時。南行事變假注書望。洪樂莘爲南行事變假注書。
정조 0년
守宮加出南行假注書望。朴禮源爲守宮加出南行假注書。
정조 0년
吏曹口傳政事。金文淳爲兵曹參知。
정조 0년
兵曹口傳政事。副司直鄭昌聖。
정조 0년
李鎭衡。以刑曹言啓曰。該吏令攸司。嚴治勘律後。卽爲草記事。命下矣。取考律文。則大明律制書有違條云。凡奉制書。有所施行而違者。杖一百。工曹書吏金世寶。依律文決杖一百之意。敢啓。以幺麽下吏之阻搪。御供之物。今番時御此關時。以致闕供。不特此也。前後屢次自差備招致。則終不待令。此等下吏之習。列所未見。加可別嚴繩後草記。
정조 0년
又以刑曹言啓曰。該吏更加各別嚴繩後草記事。命下矣。工曹當該書吏金世寶。決杖一百後。忠淸道公州牧。徒三年定配所。卽爲押送之意。敢啓。傳曰。知道。
정조 0년
丙申十月初二日。守宮承旨金普淳。守宮假注書沈埉。金普淳。以都摠府郞廳兵曹郞廳來言啓曰。闕內各司夜巡檢摘奸之意。敢稟。答曰。知道。
정조 0년
都承旨洪國榮藥院直。左承旨蔡弘履坐。右承旨李義翊坐。左副承旨鄭民始坐直。右副承旨洪秉纘在外。同副承旨徐有防坐直。注書二員未差。假注書柳孟養藥院直徐龍輔仕直。事變假注書趙憲喆病。
정조 0년
以吏曹參議兪彦鎬牌不進罷職傳旨。傳于洪國榮曰。只推。
정조 0년
吏曹口傳政事。李鎭衡爲兵曹參議。
정조 0년
吏曹口傳政事。鄭文啓爲兵曹參知。
정조 0년
李義翊。以義禁府言啓曰。時囚罪人金若行。以次律杖配而除尋常。各別嚴杖事。命下矣。依聖敎。布諭於罪人金若行後。仍卽嚴杖一百。以次律告身。盡行追奪。流三千里定配於慶尙道機張縣。而以傳敎內辭意。具罪目。依例發遣府書吏。押送配所。何如。傳曰。允。
정조 0년
又以義禁府言啓曰。時囚罪人訓鍊院奉事林秀彬。去九月二十七日三更量犯夜。故因二所巡廳啓辭拿囚。而犯夜人。以官爲名者。令該府隨更數決杖事。曾有先朝受敎矣。林秀彬。依更數決杖三十度後。放送之意。敢啓。傳曰。知道。
정조 0년
又以義禁府言啓曰。誣上不道罪人載翰妾新暹。全羅道珍島郡。緣坐爲婢矣。卽接全羅道監司李普行牒報。則爲婢罪人新暹。抱胎來配。而去八月二十九日。産其女息云矣。新暹所生女息。卽其地一體緣坐爲婢事。分付。何如。傳曰。允。
정조 0년
有政。吏批。判書李重祜牌不進。參判徐浩修進。參議兪彦鎬牌不進。同副承旨徐有防進。洪秉纘爲承旨。李義直爲大司憲。趙㻐爲大司成。黃景源爲兼判義禁。沈有鎭爲兼中學敎授。曲籍單尹行履。造紙別提單李昌源。以上。文武科第一人。折衝金應麗。改建都監領役部將加資事承傳。吳大益爲司僕正。具允鈺爲判尹。李世奭爲刑曹參議。前持平吳濬根。今加通政。文科重試甲科第一人。依法典陞堂上。
정조 0년
有政。兵批。判書洪樂性進。參判趙時俊病。參議李義翊病。參知李鎭衡入直進。同副承旨徐有防進。副䕶軍安聖彬。副司直徐有隣金鍾秀鄭象仁朴宗岳李鎭復。副司果宋樂。禦侮柳孝源。武科重試壯元。資窮依法典陞堂上兼內乘具淑科前司果。依法典陞六。副司果。尹致性。
정조 0년
鄭民始。以扈衛別將一二廳大將意言啓曰。三廳大將領中樞府事李溵。今有罷職之命矣。其所帶軍官。當有區處之道。何以爲之。敢稟。二廳大將兼察。
정조 0년
丙申十月初三日。守宮承旨金普淳。守宮假注書沈埉。金普淳。以都摠府郞廳兵曹郞廳來言啓曰。闕內各司夜巡檢摘奸之意。敢稟。答曰。知道。
정조 0년
都承旨洪國榮藥院直。左承旨蔡弘履坐。右承旨李義翊坐。左副承旨鄭民始坐直。右副承旨洪秉纘在外。同副承旨徐有防坐直。注書二員未差。假注書柳孟養藥院直徐龍輔仕直。事變假注書未落點。
정조 0년
以試官李普觀牌不進罷職傳旨。傳于鄭民始曰。只推。
정조 0년
以試官兪彦鎬李普觀李養鼎牌不進罷職傳旨。傳于蔡弘履曰。只推。
정조 0년
鄭民始啓曰。事變假注書趙憲喆。身病猝重。勢難察任。今姑改差。何如。傳曰。允。
정조 0년
傳于鄭民始曰。兵判訓將御將來待。
정조 0년
鄭民始啓曰。明日次對。兩司無進參之員。除在外引避外。未肅拜不爲行公人員。竝待開門牌招。以爲進參之地。何如。傳曰。允。
정조 0년
蔡弘履。以弘文館言啓曰。本館上番闕直。事甚未安。副校理沈有鎭。卽爲牌招入直。應敎申思運。校理朴天衡。副修撰曺遠振。謂有情勢。不爲行公。一體牌招察任。何如。傳曰。允。
정조 0년
鄭民始。以備邊司言啓曰。咸鏡監司趙重晦狀啓。有今日草記回啓之命矣。賑穀三萬石。頃已區劃。而又有此加劃之請。本道民事。若是切急。則有不容膠守常例交濟倉小米太合一萬石。私賑皮穀五千石。三衙門各穀耗條五千石。特爲加劃。使之取補賑資。而還分次。浦項穀牟租太中。限三萬石。以精實穀。各別極擇。定差員星火督發。及期入送。舡價格糧。以會外穀元數外。依例會減之意。一體嚴飭於嶺南道臣及督運都事處。何如。傳曰。允。
정조 0년
又以兵曹言啓曰。武臣專經講不通人員。各於本司入直能讀後草記事。命下矣。卽接都摠府宣傳官廳牒報。則都摠府經歷金㷞。宣傳官沈公協李彦愼田佐顯。今已能讀云矣。敢啓。傳曰。知道。
정조 0년
又以兵曹言啓曰。兼司僕將趙雲慶。身病猝重。勢難供職。呈狀乞遞。今姑改差。何如。傳曰。允。口傳差出。
정조 0년
徐有防。以漢城府言啓曰。士大夫閭家奪入借入貰入白文買賣斜文買賣之類。連爲嚴飭五部矣。東部西部南部北部。則姑無奪入借入貰入。白文買賣斜文買賣之類。而中部奉事韓鼎謩所報內。部屬吳順德契。前承旨申光緝家四邊長廊。有新出別門。所見頗似閭家。故遍審形址。考見文劵。則中人劉光國及朴士男兩家。混入其中。撤毁改建。通墻往來。文劵。劉光國家。則以崔得載金瑩等爲轉賣文劵。而只是白文。初無斜出。朴士男家。旣無文劵。又無形址。問其委折。則以爲劉光國家。時入者金瑩。乃其所親。而家旣隔墻。故避寓次姑借通墻往來云。朴士男家。混入於金瑩家云云白文文劵。旣非可信。通墻避寓。渠亦難掩。借入貰入。旣有飭敎。則於此於彼。俱犯禁令。東邊又有所屬閭家三家。推問根委。則以爲此三家。各軍門軍官廳。擧皆還屬于各其營。文劵亦在於各營門云。部屬義城正契樂林君埏家。則南邊御營廳牢子金天成家。稱以乾糧廳。勒買兼竝。時入其妾。故取考文記。則年條錯亂。家舍幻昜。僞飾假造之狀。綻露無餘。査實報來。奪入借入貰入白文買賣斜文買賣。俱是禁令。而如是犯禁。極爲驚駭。前承旨申光緝樂林君埏。令該府依法嚴處。至於申光緝東邊閭家三家。則各軍門軍官廳文書廳。此則自臣府。知委各軍門。以爲還尋斥賣於閭家之意。敢啓。傳曰。知道。申光緝樂林君埏。卽令該府。嚴問口招。
정조 0년
丙申十月初四日二更。上御尊賢閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。國榮曰。勞動之餘。氣候。若何。上曰。一樣矣。國榮曰。水剌已爲進御乎。上曰。姑未食矣。絢奉湯劑進前。上進御。命賤臣孟養讀大學。下詢文義。賤臣仰對。上曰。注書善對文義。何其能於經學乎。國榮對曰。其叔有識於經學。故有聞見而然也。命國榮讀公事訖。命退去。諸臣以次出。
정조 0년
都承旨洪國榮坐。左承旨蔡弘履坐直。右承旨李義翊坐。左副承旨鄭民始坐。右副承旨洪秉纘在外。同副承旨徐有防坐直。注書二員未差。假注書柳孟養仕徐龍輔仕直。事變假注書未落點。
정조 0년
蔡弘履。以刑曹言啓曰。囚金履庽。鳴皷原情。嚴加照律。邊遠定配事。判下矣。續大典訴冤條。有曰非理擊錚者。杖一百流三千里。罪人金履庽。依法典決杖一百後。咸鏡道富寧府流三千里邊遠定配。卽爲押送之意。敢啓。傳曰。知道。
정조 0년
蔡弘履。以都摠府言啓曰。今日入直內三廳武兼禁軍及殺手等技藝。中日廳習射。而武藝別監軍兵等。出去景福宮試放事。請出標信。傳曰。知道。
정조 0년
以香室受押單子。傳于李義翊曰。孝明殿親押。
정조 0년
以應敎申思運。校理朴天衡。副修撰曺遠振牌不進罷職傳旨。傳于李義翊曰。只推。
정조 0년
以大司諫趙瑍。獻納辛應三。掌令朴在源牌不進罷職傳旨。又傳于曰。口推。
정조 0년
李義翊啓曰。今日開政事。命下矣。吏曹參議兪彦鎬。旣有只推之命。更爲牌招。以爲開政之地。何如。傳曰。允。
정조 0년
以吏曹參議兪彦鎬牌不進罷職傳旨。傳于李義翊曰。只推。
정조 0년
以吏曹參議兪彦鎬再牌不進罷職傳旨。傳于徐有防曰。只推。
정조 0년
有政。吏批。判書李重祜陳疏入啓。參判未差。參議兪彦鎬進。同副承旨徐有防進。吏批啓曰。判書疏批未下。參判未差。小臣獨政未安。何以爲之。敢稟。傳曰。只出緊任。尹行修爲校理。金履禧爲副校理。吳大益爲進賀兼謝恩使書狀官。兵曹正郞尹行修仍任事承傳。
정조 0년
有政。兵批。判書洪樂性病。參判趙時俊病。參議鄭文啓病。參知李鎭衡入直進。同副承旨進。副䕶軍柳孝源吳濬根。副司直徐浩修洪秉纘。
정조 0년
傳于徐有防曰。古則兵曹軍色郞廳。移拜臺職東館職。則司知共有稟啓仍任之事。近來則數遞。故不然。一二軍色郞廳。自來久任之窠。此後則申飭。校理尹行修。仍任前職。
정조 0년
傳于蔡弘履曰。司僕提調入侍。
정조 0년
傳于徐有防曰。卽爲開坐照律後草記。
정조 0년
蔡弘履。以都摠府言啓曰。都摠管金孝大。以今日入直武藝別監軍兵等。中日試放事。景福宮晝仕出去之意。敢啓。傳曰。知道。
정조 0년
蔡弘履啓曰。訓鍊大將張志恒。時無職名。令該曹。口傳付軍職。何如。傳曰。允。
정조 0년
兵曹口傳政事。副司直張志恒。
정조 0년
黃海監司以逆賊道顯應元等。右手見失。査啓稽滯。惶恐待罪事狀。傳于蔡弘履曰。不證道路。不諉他道。査啓亦有條理。勿待罪事。回諭。
정조 0년
蔡弘履。以兵曹言啓曰。本曹佐郞金方行。身病猝重。呈狀乞遞。宿衛重地。不可久曠。今姑改差。何如。傳曰。允。
정조 0년
又以義禁府言啓曰。時囚罪人金益彬。杖一百收贖。告身盡行追奪。徒三年定配事。照律公事判付內。功減一等。啓下矣。金益彬。減一等杖九十收贖。告身盡行追奪。忠淸道平澤縣花川驛。徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 0년
又以義禁府言啓曰。時囚罪人柳雲羽告身。盡行追奪。徒三年定配事。照律公事判付內。功減一等。啓下矣。柳雲羽。減一等。告身盡行追奪。忠淸道泰安郡下川驛。徒二年半定配。而以議啓內辭意。具罪目。依例發遣府羅將。押送配所。何如。傳曰。允。
정조 0년
掌令具修溫啓曰。以臺廳事。有所下敎。故臣於前席。略陳事實。而辭不達意。致有承宣之請推。此莫非臣未諳事體之致。臣之庸騃鈍劣。於此益著。何敢一刻晏然於臺次乎。請命遞斥臣職。答曰。勿辭。亦勿退待。
정조 0년
丙申十月初五日。兼春秋張顯慶。義禁府啓目。文所主掌官司䆃寺直長權尙熺。莫重親臨殿試進排之節。不善擧行。嚴問之下。泛稱遲晩。刑推得情。何如。啓。傳曰。不特事事全不成樣。御題之紙。貫以麻索。極爲駭眼。不可分揀而止。汰去放送爲良如敎。
정조 0년
義禁府啓目。成均館學諭文躍淵。身爲四館不能檢察。致使鄕儒。混入內庭。嚴問之下。泛稱遲晩。刑推得情。何如。啓。傳曰。分揀放送爲良如敎。
정조 0년
義禁府啓目。守直中官趙正翼金國賢等。因傳敎拿處。嚴問之下。泛稱遲晩。刑推得情。何如。啓。傳曰。以阻搪玉轎之罪拿問。則所供沒實。供辭勿施爲良如敎。
정조 0년
義禁府啓目。監軍金奎祥。往來雜人。全不知覺。怯於摘奸。牽攬密囑。極爲寒心。以此照律。何如。啓。傳曰。依允。
정조 0년
刑曹啓目。西部居幼學金履庽。鳴申聞鼓爲父訟冤事。金履庽依先朝受敎。放送是白在果。所供如此。上裁。何如。啓。傳曰。原供辭除良。金若行。與重囚有異。而獄情酬酢。如是納供者。事未前有。而不特此也。以若行負犯。雖無贓汚。已命禁錮。不置衣冠之列。則況贓汚如此。査案又如此。而履庽之供。敢生發明之計。若是其無嚴。若此不已。監司不得爲監司之事。獄官不得爲獄官之事而後已。事當邊遠定配。而聞草記。發配之前。已杖一百。配所又定于富寧云。然則照律反有倍於其父。論以本事。不過鳴冤。揆以王政。事涉如何。初意欲不杖則配矣。旣杖一百。配則勿爲磨鍊爲良如敎。
정조 0년
義禁府金益彬照律。杖一百收贖。告身盡行追奪。徒三年定配。私罪啓目。傳曰。功減一等爲良如敎。
정조 0년
義禁府金悌行照律。杖一百。告身盡行追奪。流三千里定配。私罪啓目。傳曰。功減一等爲良如敎。
정조 0년
丙申十月初五日午時。上御尊賢閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。命中官持來金益彬柳雲羽供辭。命國榮讀奏。命書判付。命讀政望。國榮讀奏。上落點。命讀各道狀啓訖。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨李義翊坐直。左副承旨鄭民始坐。右副承旨金鍾秀奉命在外。同副承旨徐有防坐直。注書二員未差。假注書柳孟養仕直徐龍輔病。事變假注書未差。
정조 0년
傳于李義翊曰。晝講停。
정조 0년
傳于蔡弘履曰。都承旨入侍。
정조 0년
傳于李義翊曰。監賑御史留待。
정조 0년
傳于蔡弘履曰。工房承旨入侍。
정조 0년
傳于洪國榮曰。副提調持養胃湯入侍。又傳于曰。都承旨入侍。
정조 0년
蔡弘履啓曰。假注書徐龍輔。身病猝重。勢難察任。今姑改差。何如。傳曰。允。
정조 0년
假注書望徐龍輔改差。代以鄭喆祚爲假注書。
정조 0년
以承旨房望筒。傳于徐有防曰。仍。
정조 0년
傳于蔡弘履曰。我國地不備三千。故凡流三千里之配所。必周回計之矣。以先朝受敎。雖不用此例。金若行之減死定配。於渠可謂薄勘。所定配所。非但不爲三千里。亦不滿千里。今番則以三千里前例。更定配所。周以付之。此後不必用此例。
정조 0년
徐有防。以義禁府言啓曰。機張縣減死流三千里定配罪人金若行。以三千里前例。更定配所。周以付之事。命下矣。罪人金若行。初旣定配所于慶尙道機張縣。自京至機張。爲九百七十里。自機張由長鬐迎日興海淸河盈德寧海。至江原道平海郡。爲四百里。自平海由蔚珍三陟江陵襄陽杆城高城通川歙谷至咸鏡道安邊府爲九百四十里。自安邊由德源文川高原永興定平咸興洪原北靑利城至端川府。爲六百九十里。合爲三千里矣。發遣府書吏。至罪人所到處執捉。由右項等邑。周以計程。押付于端川府。以滿流三千里之數。何如。傳曰。允。發配於九百里之地。殊無流三千里之意。故周以付之。依古例欲使怪鬼如若行者。知朝廷有三千里之制。而周之之時。旣已苦矣。又定配所於端川。則不近於已甚乎。依古例畿湖間所到地定配所。此是特敎。此後流三千里。不必依此。該俯以此知悉。
정조 0년
又以義禁府言啓曰。因漢城府草記。申光緝樂林君埏。卽令該府。嚴問口招事。批下矣。申光緝。卽爲拿囚擧行。而與大匡同品宗臣。勿繫囹圄事。曾有先朝受敎矣。埏係是顯祿宗臣。何以爲之。敢稟。
정조 0년
以禁府草記。傳于徐有防曰。身爲宗臣。不有先朝禁令。有此犯禁之事。不可尋常處之。而一品宗臣。勿爲置對。旣有定式云。其令卽爲照律。
정조 0년
蔡弘履。以兵批言啓曰。文臣兼宣傳金履禧。身病猝重。時月之內。無望供職。呈狀乞遞。病旣如是。則侍衛之職。不宜久曠。今姑改差。何如。傳曰。允。
정조 0년
又以兵曹言啓曰。去秋三朔能麽兒考講時。宣傳官林泰遠。武臣兼宣傳官金處憲李義彬。軍器寺判官鄭。訓鍊院主簿崔範重李彬金魯行李潤元。部將閔百彬。講一次不通。宣傳官李近冑李基成。武臣兼宣傳官具綜李翼鉉。陣一次不通。竝依定式。從重推考。何如。傳曰。允。
정조 0년
又以備邊司言啓曰。北道監賑御史申應顯。今已辭朝矣。齎去節目書入之意。敢啓。傳曰。知道。
정조 0년
又以御營廳言啓曰。惠化門南邊駝駱山下。體城頹毁處。今已畢築。而女墻仍爲始役矣。把守軍。依例撤罷之意。敢啓。傳曰。允。
정조 0년
同副承旨徐有防疏曰。伏以慶尙道幼學鄭東翼等。以故相文純公朴世采黜享事。來呈一疏。而曾有先朝下敎。故果不得循例捧入而退却矣。今乃以喉院阻搪。聲罪頗緊。臣職是該房。而旣被多士之斥。則揆以廉隅。其何敢晏然乎。玆敢略陳短章。徑出禁扃。伏乞聖慈。俯垂諒察。亟遞臣職名。以安私分。不勝幸甚。答曰。省疏具悉。旣有先朝禁令。其在道理。豈可捧入。不捧固是。爾其勿辭。察職。
정조 0년
丙申十月初六日辰時。上御尊賢閣。工房承旨入侍時。左副承旨鄭民始。假注書柳孟養。記注官金鳳顯。記事官卜台鎭。以次進伏訖。命入金履庽供辭。改書出。上曰。同副承旨徐有防牌招。出榻敎上曰。監賑御史入侍。出榻敎御史申應顯進前。上曰。曾經北倅乎。應顯對曰。曾前待罪文川矣。上曰。然則北路不爲生疎矣。上曰。今番區劃之穀。足可爲濟民乎。對曰。不可料度。下去後與道臣相議。若有不足之事。當爲狀請矣。應顯曰。北關絶遠。待浦項倉穀輸運。則民勢切急。而恐有後時之歎。卽今朝家所劃給。道內交濟穀。及其他穀數。不爲不多。然猶或有不足之慮。則南關交濟穀中。量宜先爲取用後狀聞。何如。上曰。依爲之。出擧條上曰。上來時各邑穀簿虛留。抄錄以來。可也。上曰。今番此任。便同特簡。必能善爲之矣。應顯對曰。臣無才無能。而受此重任。方慄慄危懼矣。上曰。注書於文正公李縡。爲幾寸。賤臣對曰。爲五寸親矣。命御史先退。上曰。李縡所作文。注書有可誦者乎。賤臣對曰。略有傳誦者矣。命高聲誦奏。上曰。善誦矣。民始曰。音響頗淸雅矣。命退去。諸臣以次退出。
정조 0년
丙申十月初六日午時。上御尊賢閣。藥房入侍時。都提調鄭存謙。提調徐命善。副提調洪國榮。假注書柳孟養。記注官金鳳顯。記事官卜台鎭。醫官慶絢吳道炯徐命緯以次進伏訖。存謙曰。朝間聖候。若何。上曰。症情今頗有加矣。存謙請診。上曰。只道炯入診。可也。道炯進前診候訖。退伏奏曰。左右三部度數調均。而沈候比昨稍勝矣。上曰。今則當服何湯劑。道炯對曰。養胃湯進御。似好矣。命提調出去監煎入。命善承命而出。煎湯劑奉進。上進御。存謙曰。晩後一貼加進。似好矣。上曰。依。國榮曰。本方有人蔘五分。依本方煎入乎。上曰。一貼去蔘。一貼入蔘。二貼同爲煎入。可也。上曰。明日親押。以代押擧行。出榻敎命退去。諸臣以次出。
정조 0년
丙申十月初六日申時。上御尊賢閣。藥房副提調持湯劑入侍時。副提調洪國榮。假注書柳孟養。記注官金鳳顯。記事官卜台鎭。醫官慶絢。以次進伏訖。絢奉湯劑進前。上進御。命讀公事訖。國榮曰。風氣稍寒。房內有上風。氈帳造來垂障。好矣。上曰。唯。命退去。諸臣以次出。
정조 0년
丙申十月初六日初更四點。上御尊賢閣。坐直承旨入侍時。右承旨李義翊。假注書柳孟養。記注官金鳳顯。記事官卜台鎭。以次進伏訖。上曰。今則試士撤場。前承旨金鍾秀。仍任前職。出傳敎上曰。玉堂上番沈有鎭入侍。副校理沈有鎭進前。上曰。誰之子孫。對曰。故相沈志遠玄孫矣。下詢字學訖。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨李義翊坐。左副承旨鄭民始坐直。右副承旨金鍾秀在外。同副承旨徐有防坐直。注書二員未差。假注書柳孟養藥院直鄭喆祚仕直。事變假注書徐鼎修病。
정조 0년
徐有防啓曰。合辭方張之時。諫院無進參之員。大司諫趙瑍。獻納辛應三。竝卽牌招。何如。傳曰。允。
정조 0년
傳于李義翊曰。今日大祭。卽位後初行也。獻官諸執事虔誠事。各別申飭。左副承旨詣宗廟。左承旨詣徽寧殿。祭物祭器。諸執事。摘奸以來。
정조 0년
李義翊啓曰。來十一日文臣殿講。取稟。傳曰。爲之。
정조 0년
徐有防啓曰。正言尹尙東。下諭後過限不上來。依定式遞差傳旨及禁推傳旨捧入之意。敢啓。傳曰。知道。
정조 0년
李義翊啓曰。兵曹參知李鎭衡。依下敎來待矣。傳曰。入侍。
정조 0년
傳于徐有防曰。坐直承旨入侍。
정조 0년
傳于金鍾秀曰。此軍號。差待月望而用之。更爲修入。
정조 0년
丙申十月初七日巳時。上御尊賢閣。坐直承旨入侍時。同副承旨徐有防。假注書柳孟養。記注官金鳳顯。記事官卜台鎭。以次進伏訖。上曰。不貴異物。人君之令節。至於倭物。不特不是異物。眞所謂無用之物。而此是馬島進上之物。亦以此準折。公作米入送。則固不可却而不受。然則無論有用無用。在我國。固當受之。在倭人。亦當致謹。而昨日倭物進上。卽非當年條。已極駭忽。況進獻器用。或窊或欹。以予所見。謂之前所未見。可也。若使倭人。畏我紀綱。則館守之倭。豈不知尊朝廷之道。亦豈貢獻之延拖至於此極乎。以故公作米。虛留痼弊。隨而生矣。予則曰。此莫非任譯之罪。渠輩若能竭心奉公。朝廷之命令。豈不行於留館之倭乎。當該任譯。一竝從輕重嚴加勘罪後狀聞事。下諭于東萊府使柳戇。出傳敎上曰。禁軍將柳孝源。以新差別軍職。例有衣資軍物賜給之事。故俄令招致入侍。以其領軍之故。非標信不可擅離。屢敎之下。終不膺召。予庸嘉之。內下筒介一部。柳孝源處賜給。以勸領軍之他武弁。出傳敎上曰。觀此黃海監司更査啓本。予則見失手役。姑未知果在何地。而設令見失於延安喬桐之事。萬萬絶痛。則此喬桐。使之失之也。此未足爲發明之端。況今疑端。多在喬桐者乎。延安吏民。海伯刑之杖之。窮治不得。而喬桐之所謂盜將沙工等。不加一杖。尙今偃息。査體不成。罪人豈得。非不知發遣審覈之使。覈其虛實。而以前後之狀聞觀之。畿伯甚有右袒本道之病。欲以此査事。觀其顚末。其令京畿監司喬桐府。應問各人。嚴加刑訊。期於得情。若不直招。勿復啓聞。待直招以聞。設置方伯。此等少事。尙不能査出乎。公聽明竅。俾勿如前之。矇然事。令該曹。措辭嚴明。分付於京畿監司處。出傳敎命退去。諸臣以次出。
정조 0년
丙申十月初七日午時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。國榮曰。俄間滯氣。若何。上曰。一樣矣。國榮曰。咽飮少勝乎。上曰。如前矣。上曰。兵曹參知入侍。出榻敎兵曹參知李鎭衡進前。上曰。近來門禁。何如。鎭衡對曰。頗嚴矣。上曰。春坊多年作僚矣。以承旨騎堂。同爲入侍。亦是貴矣。鎭衡對曰。以臣之庸才蔑識。偏蒙殊遇。自春宮至于此。感懷之極。無以仰對。上曰。方在靡寧中。寥寂特甚。故召入騎堂。開陳講說及故事。可也。鎭衡歷論前史。治政得失。君臣相得。文章道學。上曰。今日討論。益可見。騎堂之素蘊也。上曰。湯劑入之。絢奉湯劑進前。上進御。命退去。諸臣以次出。
정조 0년
丙申十月初七日未時。上御尊賢閣。兵曹參知入侍時。兵曹參知李鎭衡。左副承旨鄭民始。假注書柳孟養。記注官金鳳顯。記事官卜台鎭。以次進伏訖。上曰。闕門雜人。比前。何如。鎭衡對曰。近日則嚴禁。故不至如前矣。上曰。都承旨入侍。出榻敎洪國榮進前奏曰。俄間寒氣。往來之候。若何。上曰。一樣矣。國榮曰。汗氣連出然後。可以和解矣。上曰。騎堂尙未啓下於纂輯堂上乎。國榮對曰。尙不啓下矣。民始曰。纂輯廳。當爲從速設行矣。國榮曰。勅期不遠。待勅使還後設行。亦未晩也。上曰。然矣。命書傳敎曰。纂輯廳。待勅使還。當卽設行。其中如有堂郞在外者。皆令催促。趁期上來。李鎭衡旣有下敎。何不啓下乎。政院問啓。命退去。諸臣以次出。
정조 0년
都承旨洪國榮藥院直。左承旨蔡弘履坐。右承旨李義翊坐。左副承旨鄭民始坐直。右副承旨金鍾秀在外。同副承旨徐有防坐直。注書二員未差。假注書柳孟養藥院直鄭喆祚仕直。事變假注書徐鼎修仕。
정조 0년
藥房都提調鄭存謙。提調徐命善。副提調洪國榮啓曰。伏未審夜間。聖體調攝。若何。臣等。今日率諸醫。趁早入診。詳察聖候爲宜。王大妃殿氣候。何如。惠慶宮氣候。何如。中宮殿氣候。何如。臣等。不任區區憂慮。敢來問安。竝此仰稟。批答在筵說。
정조 0년
又以都摠府言啓曰。副摠管西淸君煋。以今日入直武藝別監軍兵等試放事。景福宮晝仕出去之意。敢啓。傳曰。知道。
정조 0년
蔡弘履啓曰。臣依定式。今日進詣崇政殿月臺。入直禁軍等軍器服色點考。則皆無頉。仍以傳敎內辭意勞問。則倂好在云矣。敢啓。傳曰。知道。
정조 0년
蔡弘履啓曰。事變假注書徐鼎修。時無職名。依例付軍職。冠帶常仕。何如。傳曰。允。
정조 0년
以大司諫趙瑍。牌不進罷職傳旨。傳于徐有防曰。只推。
정조 0년
蔡弘履。以備邊司言啓曰。卽見東萊府使柳戇狀啓。則弔慰差倭。匪久當爲出來云。依前例京接慰官及差備譯官等。預爲差出事。令廟堂稟旨。分付矣。京接慰官差送。乃是前例。接慰官及差備譯官。令該曹該院。卽速差出。而待差倭出來。卽爲下去事。分付。何如。傳曰。允。
정조 0년
蔡弘履。以司僕內乘。以一二提調言啓曰。兼內乘張鉉佐。身病猝重。勢難供職。今姑改差。其代。卽令該曹。口傳差出。以爲推移入直之地。何如。傳曰。允。
정조 0년
兵曹口傳政事。以徐有鳳爲兼內乘。
정조 0년
徐有防。以義禁府言啓曰。前正言尹尙東。下諭後過限不上來。依定式禁推事。傳旨啓下矣。尹尙東。時在京畿長湍地云。依例發遣府羅將拿來。何如。傳曰。允。
정조 0년
又以義禁府言啓曰。因本府草記傳敎內。身爲宗臣。不有先朝禁令。有此犯禁之事。不可尋常處之。而一品宗臣。勿爲置對。旣有定式云。其令卽爲照律事。命下矣。取考法典。則續大典禁制條。閭家奪入者。徒三年定配。借貰者同律事載在矣。樂林君埏。忠淸道牙山縣長時驛徒三年定配。而以漢城府啓辭內辭意。具罪目。依例發遣府都事。押送配所。何如。傳曰。允。身爲崇品宗臣。其所犯禁。尤萬萬痛駭。去徒三年三字。以定配磨鍊。以懲他宗班。
정조 0년
又以義禁府言啓曰。時囚罪人金悌行。決杖一百。告身盡行追奪。流三千里定配事。照律公事判付內。功減一等啓下。而王府決杖者。代以金贖事。曾有先朝受敎矣。杖則依受敎收贖。流三千里減一等。告身盡行追奪。徒三年定配於慶尙道高靈縣安林驛。而以議啓內辭意。具罪目。依例發遣府書吏。押送配所。何如。傳曰。允。
정조 0년
又以義禁府言啓曰。平安監司徐命膺狀啓。據刑曹粘目內。江界前府使申益彬龜城前府使具敍五。移本府處之事。允下矣。申益彬具敍五等。今方待命。卽爲拿囚之意。敢啓。傳曰。知道。
정조 0년
大司諫趙瑍。掌令具修溫。獻納辛應三。副校理金履禧沈有鎭。修撰鄭宇淳趙時偉。副修撰李儒慶啓曰。請和緩爲先削去其號。依律處斷。答曰。不允。請還寢付處罪人韓翼謩。延安府移配之命。仍施遠竄之典。答曰。不允。請還寢付處罪人金相福。公州牧移配之命。爲先施以遠竄之典。答曰。不允。措辭見上。
정조 0년
大司諫趙瑍。掌令具修溫。獻納辛應三啓曰。請巨濟府荐棘罪人尹養厚。亟令王府。拿鞫嚴問。快正王法。答曰。不允。請穩城府定配罪人趾海。濟州牧定配罪人纘海。更令王府。拿鞫嚴問。快施當律。答曰。不允。請薪智島定配罪人敬彬。熊川縣定配罪人成運。亟令王府。更爲拿鞫得情。答曰。不允。請還寢尹象厚放歸田里之命。仍施絶島定配之典。答曰。不允。請洪樂任。亟命王府。拿鞫嚴問。答曰。不允。請黑山島定配罪人金龜柱。依律處斷。答曰。不允。措辭見上。
정조 0년
掌令具修溫啓曰。請大靜縣爲奴罪人金壽賢。依律處斷。答曰。不允。請鏡城府定配罪人述海拿鞫。嚴問得情。答曰。不允。請洪龍漢。遠地定配。答曰。不允。請罷乙未五月庭試榜。答曰。不允。請爲奴罪人河翼龍金重得。亟命王府。拿鞫得情。快正王法。答曰。不允。請放逐罪人安大濟。更令王府。拿鞫得情。答曰。不允。請河東府定配罪人李克生。依律處斷。答曰。不允。請梁山郡定配罪人錫達。依律處斷。答曰。不允。請削黜罪人金漢耆。亟施竄配之典。答曰。不允。措辭見上。
정조 0년
獻納辛應三啓曰。請南海縣圍籬安置罪人具庠。更令王府。嚴鞫得情。快正王法。答曰。不允。請大靜縣爲奴罪人金壽賢。更令王府。拿鞫嚴問。依律處斷。答曰。不允。請旌義縣荐蕀罪人尹泰淵。亟令王府拿鞫。嚴問得情。快正王法。答曰。不允。請爲奴罪人河翼龍金重得。亟命王府。拿鞫得情。快正王法。答曰。不允。請海南縣定配罪人李弘濟。亟令王府。拿鞫嚴問。答曰。不允。措辭見上
정조 0년
行吏曹判書李重祜疏曰。伏以臣。冒膺見職。居然四箇月矣。當初服淸明之會。任銓衡激揚之責。是豈一毫近似於臣。而怵畏義分。迄今蹲仍。每一循省。惶汗浹背。非不知早自祈免。退守本分。而祗緣聖恩如天。報答無階。惟以竭心殫力。生死向前。爲區區自勉之圖矣。目下病狀。轉輾添劇。雖欲强策而不可得。則惟有仰暴情實。以冀天地父母之垂憐而已。臣本稟賦虛脆。自少善病。到今蒲質已衰。衆祟交侵。最是風痰之症。已成半生貞疾。每當寒節。不敢自比恒人。此實同朝之所共知也。日前陪班罷歸之後。忽覺舌本强直。語音艱澁。欲言而不能發。發輒顚錯。殆不可了。此是風漸也。衰年此症。素稱危兆。多般藥治。今已累日。尙無分減。醫言若不及今調治。則源委漸痼。將至難醫之境。此則理勢然也。噫。人之凡百事爲。惟係精力之衰旺。而今臣則神識昏瞀。如在烟霧。急東言西。朝爲夕忘。以此病形。尙不可責之以閒漫之職。而況銓選重任。有非養病之坊者乎。日昨許遞金吾。俾伸廉隅。特降天牌。參政有命。而承膺無路。坐犯違逋。病裏惶隕。益無所措。天官之長。經筵之任。俱不容曠日虛縻。玆敢疾聲仰籲於仁覆之下。伏乞聖慈。俯賜矜諒。亟許鐫遞臣本兼諸任。俾尋生路。仍勘臣瀆擾之罪。以肅朝綱。公私幸甚。答曰。省疏具悉。卿其勿辭。察任。
정조 0년
大司成趙㻐疏曰。伏以。聖孝有格。惠慶宮患候。遄復天和。臣民懽忭。曷有其旣。仍念臣。頃叨籌司之任。旣不得聞命趨承。又不敢控章祈懇。一味縮伏。恭俟譴勘。而泮長新除。又下於此際。臣於是職。竊有區區情勢。今雖時事遠。不宜追提。而若其去就一節。實關廉隅。況在代聽之初。已蒙體諒。特許遞免。蓋殿下之所施者。卽聖王九經之道也。臣之所守者。亦匹夫咫尺之義也。旣能得之於前。而不能全之於後者。宜無是理。固不必費辭煩聒。而惟此籌司兼帶。苟非臣自列。則誠恐日月之明。或有所遺照。不得不冒死悉陳。惟聖慈。試垂察焉。古人云人各有能有不能。若臣者。蓋百無一能者也。雖冗官散秩。尙懼不稱。況於籌司乎。夫籌司者。佐人主而贊軍國之籌。故以籌名焉。臣循其名比其類。而有可以引喩者。今夫地曹之計士。執籌而籌一曹之簿書。是惟籌之小者耳。然計士之選補也。必取夫善籌者。而其不善籌者。不敢與焉。則其籌之有大於此者。其爲選。又何如哉。以臣之倥侗無能。乃欲備數於卿班之後。預聞於廟謨之末。則是何異於使瞽者探籌乎。噫。新化淸明。八方想望。用捨失宜則爲累也。大臣惟恐以不肖之身。累聖明知人之明。故恩召之不可違而違焉。緊任之不可曠而曠焉。嚴廬亮陰之不可瀆而瀆焉。臣亦自知其跡近逋慢。語涉僭猥。合被正人之誅。而莫之暇恤者。欲望殿下矜其愚而憐其志。諒其懇而遂其願。將臣本兼諸任。竝行遞汰。以爲公私之幸焉。臣於治疏將上之際。勅敎又降。召命繼臨。而不惟微諒如此。母病猝劇。情私煎迫。實無離側供仕之勢。隨牌詣闕。又不免違傲而自外徑歸。臣罪至此。尤無所逃。乞賜勘治。以昭法紀。以便將護焉。答曰。省疏具悉。籌堂異籌士。雖不嫺於籌。何傷之有。至於本職。何敢復引。卿其勿辭。從速行公。
정조 0년
丙申十月初八日辰時。上御尊賢閣。都承旨入侍時。都承旨洪國榮。假注書柳孟養。記注官金鳳顯。記事官卜台鎭。以次進伏訖。上曰。醫官入侍入診。慶絢吳道炯徐命緯進前。絢診候訖。退伏奏曰。左右三部度數調均。胃脈無滯氣矣。道炯診候訖。退伏奏曰。左右三部度數調均。胃脈比昨顯勝。大抵脈度。今則如常矣。命緯診候訖。退伏奏曰。左右三部度數調均。而沈氣益勝矣。命退去。諸臣以次出。
정조 0년
丙申十月初八日未時。上御尊賢閣。藥房三提調入侍時。都提調鄭存謙。提調徐命善。副提調洪國榮。假注書柳孟養。記注官金鳳顯。記事官卜台鎭。以次進伏訖。存謙曰。夜間聖體。若何。上曰。猶未顯差矣。存謙曰。寢睡。何如。上曰。寢亦不善爲之。進水剌後。終不善下。有寒氣往來之症矣。道炯曰。此症候專由於痰滯。檳榔加入進服。似好矣。上曰。夜則煩甚。飮水無算可悶。存謙曰。頻頻進對。有害於痰候。以靑粱米味飮進御。似好矣。道炯曰。此止渴去煩之良藥也。上曰。自今日煎入。可也。存謙曰。養胃湯。加檳榔煎入乎。上曰。都提調出去。監煎以入。可也。上曰。明川府使之代。以有聲績人。勿論文武。口傳擇差。此時北道守令。不可久曠。一兩日內辭朝。給馬下送。出傳敎上曰。向時改差之命。伊後思之。殆近迫切。北路告歉。欲一試之。以觀圖報之如何。且明川與安東有異。行副司直李養鼎。明川府使除授。出傳敎存謙煎湯劑奉進。上進御。命張祜進前診候。張祜診候訖。退伏奏曰。左右三部度數調均。而右邊脈。似有涼痰迷眩矣。上曰。出與諸醫議案而奏。命善曰。內醫中康命徽。術業稍精明。而方在草土中。起復入診似好矣。上曰。有前例否。提調出考以奏。命善出考前例還奏曰。果有前例。故康命徽招來矣。命命徽入診。命徽入診訖。上曰。向欲下敎而未果。觀此關東伯之狀啓始覺矣。如關東之今年年事則尙然。而至於湖西與江原道。頗有間焉。則雖未知目下民情之如何。而代捧之請。甚爲夥然。此予所以日前次對。良久不答者此也。見今各道穀物。徒擁虛簿。卽莫大之痼弊。而予則曰。代捧之不已。則本穀。漸至消融。此亦爲穀簿枵然之一弊端。旣已許之。雖不可滅視。江原咸鏡等道。明有分別。則道臣之襲謬狀請。不可以事過而無警。忠淸監司徐有臣。爲先從重推考。出傳敎上曰。左副承旨兵曹參知入侍。出榻敎左副承旨鄭民始。兵曹參知李鎭衡進前。藥房先退。上曰。柳孝源之代番。只番將交替。禁軍則勿爲交替。而依番次交替。此後依此爲之。俾無混雜之弊。出傳敎上曰。江原道穡事。亦可謂切悶。此狀聞。令備局。從速草記稟處。出傳敎上曰。兼史出去。司譯院掌務官。發牌招來。漢學敎授胡不差出。知入。鳳顯承命而出去下詢後回奏曰。掌務以爲勅行。敎授旣無所用。故都提調尙不差出矣。上曰。勅行。雖無用此。猶餘事。以院試事下敎。則掌務官所對。極爲慢蹇。其令兵曹決棍。亦令本院汰去。出傳敎上曰。譯院之事。雖以小事言之。莫重使行之回。書啓不爲修呈。本院譯試。何等關緊。而不出敎授。將欲闕却乎。不可一任其不識。譯院提調李景祜尹東暹罷職。出傳敎上曰。都提調持加味養胃湯入侍。出榻敎都提調鄭存謙進前奏曰。俄間聖候。若何。上曰。一樣矣。存謙曰。康命徽入來診候。臣等之心。大幸矣。上曰。醫官起復。前例多乎。對曰。多矣。絢奉湯劑進前。上進御。存謙曰。滯氣未解之前。以湯飯進御。好矣。上曰。予本不嗜湯飯矣。上曰。俄者推考之命。蓋以民弊。有所趑趄而然。前後重推。非止一再。至於今番事。而尤不一味曲恕。忠淸監司徐有臣罷職。出傳職上曰。政官待開門牌招開政。命退去。諸臣以次出。
정조 0년
李義翊啓曰。吏曹判書李重祜。參議兪彦鎬牌不進推考傳旨及罷職傳旨。今方捧入。而開政命下之後。如是違牌。不卽擧行。事甚未安。判書李重祜。更卽牌。開政。何如。傳曰。允。
정조 0년
以吏曹參議兪彦鎬牌不進罷職傳旨。傳于徐有防曰。只推。
정조 0년
有政。判書李重祜牌招不進。參判未差。參議兪彦鎬進。同副承旨徐有防進。吏批啓曰。判書牌招不進。參判未差。小臣獨政未安。何以爲之。敢稟。傳曰。只出緊任。又啓曰。忠淸監司。今當差出。而擬望之人乏少。承旨竝擬。何如。傳曰。允。以韓晩裕爲正言。李鼎揆爲校理。徐浩修爲戶曹參判。沈有鎭爲接慰官。徐琢修戶曹佐郞。徐有隣爲忠淸監司。兵批。判書洪樂性進。參判趙時俊病。參議鄭文啓病。參知李鎭衡入直進。左承旨蔡弘履進。以安復駿爲知事。李邦一爲訓鍊都正。柳鎭豊爲都摠經歷。崔秉都爲都摠都事。李亨默李鼎運李漢棟具純南有寬趙宅鎭申鳳周爲宣傳官。沈念祖爲文兼。安震垕爲昌慶將。金重三爲乶下僉使。李寅賓爲東里僉使。金夢臣爲牛峴僉使。金尙集爲司直。徐鼎修爲司正。
정조 0년
蔡弘履。以備邊司言啓曰。江原監司金夏材分等狀啓。有從速草記稟處之命矣。觀此狀啓。則淮陽等八邑。置之尤甚。寧越等十二邑。置之之次。原州等七邑。置之稍實。分等依請施行。而至於江陵之六面。三陟之二面。春川之一面。不過三邑面分等。凡係顧恤之政。一依尤甚邑例。使之一體擧行。還毅代捧。一如北關已許之例。尤甚邑三分之一。之次邑四分之一。稍實邑五分之一。特許代捧。待明秋以精實穀。還作本色舊還。今年東北民事。最爲可悶。故自廟堂分排諸道之際。本道與北關。初旣停捧。今無可論。各樣身米布。依昨年例。竝與停退條而一體姑令停退。災結加請六百十五結。七十二負。所請精約。依狀聞準許。各軍門各宮房。有土免稅。其所捧稅之輕重。當隨年事之豊凶。則考之法例。元無分等災減之事。以當此災年。無或濫徵之意捧甘。嚴飭於各軍門各宮房。京外流配罪人之限明秋姑勿定配。推奴徵債之限明秋嚴禁事。竝爲許施。何如。傳曰。允。
정조 0년
徐有防。以義禁府言啓曰。減死流三千里定配罪人金若行。更定配所事。命下矣。罪人金若行。自京至慶尙道機張縣。自機張由東萊梁山金海昌原鎭海固城泗川晉州河東。全羅道光陽順天樂安寶城長興康津海南靈岩羅州務安咸平靈光茂長高敬興德古阜金堤萬頃扶安臨陂咸悅。忠淸道林川扶餘靑陽大興禮山新昌牙山平澤天安木川淸州文義沃川永同黃澗靑山報恩懷仁懷德連山石城恩津尼城公州全義稷山縣。爲三千里矣。發遣府書吏。至罪人所到處執捉。由右項等邑。周以計程。押付于稷山。以滿三千里之數。如何。傳曰。允。
정조 0년
又以義禁府言啓曰。時囚罪人李章運。告身盡行追奪。徒三年定配。又五年禁錮事。照律公事。依允啓下矣。李章運告身盡行追奪。又五年禁錮。全羅道咸平縣加里驛。徒三年定配。而以議啓內辭意。具罪目。依例發遣府書吏。押送配所。何如。傳曰。允。
정조 0년
領敦寧金陽澤箚曰。伏以卽伏見依下傳敎。以譯院兼敎授之不出。有兩提調罷職之命。臣不任悚惶之至。本院公事。都提調例爲摠察。今此瘝曠之罪。臣實爲首。短箚自引。略暴微懇。乞垂鑑諒。亟賜處分。答曰。省箚具悉卿懇。日昨譯院處分。出於修擧之意。而大臣體重。不必過引。卿其安心勿辭。仍傳于徐有防曰。此批答。遣史官傳諭于金領敦寧。